KOMISIJOS REGLAMENTAS (EB) Nr. 103/2007
2007 m. vasario 2 d.
dėl Europos Parlamento ir Tarybos reglamento (EB) Nr. 1592/2002 53 straipsnio 4 dalyje nurodyto pereinamojo laikotarpio pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. liepos 15 d. Europos Parlamento ir Tarybos reglamentą (EB) Nr. 1592/2002 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą (1), ypač į jo 53 straipsnio 4 dalį,
kadangi:
(1)
Reglamento (EB) Nr. 1592/2002 53 straipsnio 3 dalyje nurodoma, kad Europos aviacijos saugos agentūra (EASA) turi imti mokesčius ir rinkliavas už pažymėjimų išdavimą ir atnaujinimą, taip pat už susijusį nuolatinį priežiūros darbą. To paties reglamento 48 straipsnio 1 dalies b punkte nurodoma, kad tokius mokesčius ir rinkliavas moka Agentūros išduodamų, tikrinamų arba keičiamų pažymėjimų ir patvirtinimų pareiškėjai ir turėtojai.
(2)
Pagal 53 straipsnio 4 dalį, mokesčių ir rinkliavų suma nustatoma tokia, kad užtikrintų, jog pajamos iš jų iš esmės būtų pakankamos suteiktų paslaugų visoms išlaidoms padengti. Tačiau tos pačios dalies nuostatose Agentūrai suteikiama teisė naudotis Bendrijos Agentūrai mokamais metiniais finansiniais įnašais siekiant padengti sertifikavimo išlaidas pereinamuoju laikotarpiu, kuris baigsis 2006 m. gruodžio 31 d. Prireikus Komisija gali pratęsti šį laikotarpį vieneriems metams.
(3)
Komisijos reglamentas (EB) Nr. 488/2005 (2), kuriuo nustatomi renkamų mokesčių dydis ir mokėjimo būdas, įsigaliojo 2005 m. birželio 1 d. Nuo tada Agentūra ima mokestį už sertifikavimą. Tačiau iš mokesčių gaunamų pajamų dar nepakanka visoms Agentūros sertifikavimo išlaidoms padengti. Todėl ji vis dar turi panaudoti dalį Bendrijos įnašo tokioms išlaidoms padengti, atsižvelgdama į atitinkamas 53 straipsnio 4 dalies nuostatas.
(4)
Nors gaunamos pajamos iš sertifikavimo mokesčių didėja (nuo apytiksliai 60 % 2005 m. iki planuojamų 70 % 2006 m.), patirtis rodo, kad veiksmingam mokesčių mechanizmui sukurti reikia laiko. Šiuo metu būtų neprotinga garantuoti, kad 2007 m. išlaidos ir pajamos bus subalansuotos.
(5)
Siekiant išvengti galimo su sertifikavimo veikla susijusio deficito, dėl kurio Agentūra negalėtų atlikti savo užduočių, reikia pasinaudoti atitinkamomis Reglamento (EB) Nr. 1592/2002 53 straipsnio 4 dalies nuostatomis, leidžiančiomis pratęsti pereinamąjį laikotarpį, kurio metu, prireikus, Agentūra gali panaudoti dalį Bendrijos įnašo sertifikavimo išlaidoms padengti.
(6)
Šiame reglamente numatytos priemonės atitinka Reglamento (EB) Nr. 1592/2002 54 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1592/2002 53 straipsnio 4 dalyje nurodytas pereinamasis laikotarpis pratęsiamas iki 2007 m. gruodžio 31 d.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 2 d.